Elgar tevrede met Proteas se toetsvorderingDean Elgar. Foto: Sanka Vidanagama/AFP. Sedert Dean Elgar die kapteinskapleisels oorgeneem het, is Suid-Afrika beslis nie kanonvoer op die toetskrieketverhoog nie. Onder die hardebaard-openingskolwer se leiding het die Proteas al met die Wes-Indiese Eilande, Indië en Bangladesj afgereken, terwyl hulle gelykop teen Nieu-Seeland (weg van die huis) gespeel het. “Ek is baie trots op die toetsspan se vertoning die afgelope somer. Daar was lekker diepte en die groeplede het hulself goed van hul taak gekwyt,” het Elgar gesê. Weens Indiese Premierliga-verpligtings het gevestigde spelers soos Rassie van der Dussen, Kagiso Rabada en Aiden Markram die afgelope rooibalkrieketreeks teen Bangladesj misgeloop, maar die Proteas het steeds met die louere weggestap. Keshav Maharaj (16 paaltjies teen ’n gemiddeld van 12,12) en Simon Harmer (13 paaltjies teen ’n gemiddeld van 15,15) het die Tiere dronkgedraai en Suid-Afrika het die twee toetse onderskeidelik met 220 lopies en 332 lopies gewen. Al het die Protea-kolwers heel skaflik teen Indië se snelboularsenaal gevaar, meen Elgar dat daar beslis nog ruimte vir verbetering is. “Ons moet doodeenvoudig net meer honderdtalle aanteken; ons senior spelers verloor soms op die verkeerdste tye hul paaltjies. Honderdtalle plaas ons teenstanders onder druk en dit is iets waaraan ons baie hard moet werk.” Elgar word in Junie 35 jaar oud, maar hy was steeds Suid-Afrika se voorste lopiemaker teen Bangladesj en hy spog met ’n toetsgemiddeld van 39,54 – glad nie ’n slegte getuigskrif vir ’n openingskolwer nie. “Ek glo dat ek nog vir ’n paar jaar sal kan speel – dalk lê my beste toetsjare nog voor my. As ek jonger was, sou ek die uitdaging dalk nie soveel geniet het nie.” Mark Boucher se tugverhoor lê soos ’n berg voor die span, waarna die toetsspan weer in Augustus teen Engeland speel. “Dinge wat langs die veld gebeur, het sake beslis bemoeilik, maar ek het ’n ongelooflike groep spelers langs my wat my verstaan – nie net my karakter nie, maar ook die soort krieket wat ek wil speel.”